Κανονισμός (ΕΚ) αριθ. 1365/2002 της Επιτροπής

της 26ης Ιουλίου 2002

για την τροποποίηση του κανονισμού (ΕΚ) αριθ. 21/2002 όσον αφορά το ισοζύγιο προβλέψεων του εφοδιασμού των υπερποντίων γαλλικών διαμερισμάτων στον τομέα των σιτηρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1452/2001 του Συμβουλίου, της 28ης Ιουνίου 2001, περί ειδικών μέτρων, όσον αφορά ορισμένα γεωργικά προϊόντα, υπέρ των υπερπόντιων γαλλικών διαμερισμάτων, και για την τροποποίηση της οδηγίας 72/462/ΕΟΚ καθώς και την κατάργηση των κανονισμών (ΕΟΚ) αριθ. 525/77 και (ΕΟΚ) αριθ. 3763/91 (Poseidom)(1), και ιδίως το άρθρο 3, παράγραφος 6,

Εκτιμώντας τα ακόλουθα:

(1) Το παράρτημα I μέρος 1 του κανονισμού (ΕΚ) αριθ. 21/2002 της Επιτροπής, της 28ης Δεκεμβρίου 2001, για την κατάρτιση των ισοζυγίων προβλέψεων εφοδιασμού και τον καθορισμό των κοινοτικών ενισχύσεων για τις άκρως απόκεντρες περιφέρειες σύμφωνα με τους κανονισμούς του Συμβουλίου (ΕΚ) αριθ. 1452/2001, (ΕΚ) αριθ. 1453/2001 και (ΕΚ) αριθ. 1454/2001 του Συμβουλίου(2), όπως τροποποιήθηκε τελευταία από τον κανονισμό (ΕΚ) αριθ. 1291/2002(3), καταρτίζει το ισοζύγιο προβλέψεων εφοδιασμού και καθορίζει τις κοινοτικές ενισχύσεις για τα σιτηρά και τα προϊόντα σιτηρών για τα γαλλικά υπερπόντια διαμερίσματα, σύμφωνα με τον κανονισμό (ΕΚ) αριθ. 1452/2001.

(2) Όσον αφορά το μαλακό σιτάρι, το ισοζύγιο προβλέψεων εφοδιασμού προβλέπει ετήσια ποσότητα 40000 τόνων για την Γουαδελούπη και 2000 τόνων για την Μαρτινίκα. Από το παρόν στάδιο εκτέλεσης του ειδικού καθεστώτος εφοδιασμού προκύπτει ότι οι ποσότητες που καθορίστηκαν για τη Μαρτινίκα είναι κατώτερες από τις ανάγκες της περιοχής αυτής. Αφετέρου, οι ποσότητες που καθορίστηκαν για τη Γουαδελούπη φαίνονται ανεπαρκείς για να εξασφαλίσουν την ικανοποίηση των τοπικών αναγκών.

(3) Με επιστολή της 13ης Ιουνίου 2002, οι γαλλικές αρχές υπέβαλαν αίτηση μεταφοράς 10000 τόνων από το ισοζύγιο που αφορά τη Γουαδελούπη προς αυτό της Μαρτινίκας, για να ικανοποιηθούν οι αιτιολογημένες ανάγκες εφοδιασμού της Μαρτινίκας.

(4) Πρέπει συνεπώς, όσον αφορά τον εφοδιασμό σε μαλακό σιτάρι, να τροποποιηθεί η κατανομή των ποσοτήτων που καθορίστηκαν για τα δύο αυτά νησιά, στο πλαίσιο του ισοζυγίου εφοδιασμού που θεσπίστηκε αρχικά και να πραγματοποιηθεί η ζητηθείσα μεταφορά.

(5) Είναι σκόπιμο, συνεπώς, να τροποποιηθεί ο κανονισμός (ΕΚ) αριθ. 21/2002 αναλόγως.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα I μέρος 1 του κανονισμού (ΕΚ) αριθ. 21/2002 αντικαθίσταται από το κείμενο που παρατίθεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Ιουλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 198 της 21.7.2001, σ. 11.

(2) ΕΕ L 8 της 11.1.2002, σ. 15.

(3) ΕΕ L 188 της 17.7.2002, σ. 3.

ΠΑΡΑΡΤΗΜΑ

"Μέρος 1

Σιτηρά και προϊόντα για τη διατροφή των ζώων και τη διατροφή του ανθρώπου· ελαιούχοι σπόροι, πρωτεϊνούχοι καρποί, ξηρές χορτονομές

Ισοζύγιο προβλέψεων εφοδιασμού και κοινοτική ενίσχυση για τον εφοδιασμό σε κοινοτικά προϊόντα ανά ημερολογικό έτος

>ΘΕΣΗ ΠΙΝΑΚΑ>

Τα περιλαμβανόμενα στο παρόν μέρος προϊόντα είναι κάτα 100 % υποκατάστατα μεταξύ τους εντός του ιδίου διαμερίσματος."